**Javaslat Románia közigazgatásának átalakítására**

Hivatkozással

* az idén 100 éves Gyulafehérvári Nyilatkozatra, utalva annak az együtt előnemzetiségek oktatási, adminisztratív és bíráskodási önrendelkezésére és képviseleti jogára (III./1), továbbá a felekezeti autonómiájára (III./2) tett ígéretre;
* Románia hatályos közigazgatási törvényére (215/2001), különös tekintettel a helyiautonómiára (3., 4. artikulus), az önkormányzati társulások létrehozására és működésére (art. 11.-15.), a nyelvhasználati jogra (art. 17.), a területi egységek lehatárolására (art. 20.) vonatkozó passzusokra;
* az Erdélyi Magyar Néppárt 2014-ben bemutatott „Kerettörvény a régiókról” címűtörvénytervezetére, és a „Javaslat Románia regionális átalakítására” című 2013-as dokumentumra;
* a kisebbségi jogok tekintetében mintaértékű magyarországi jogszabályokra, úgymint a 2016/150-es Általános Közigazgatási Rendtartásról szóló térvény kisebbségi nyelvhasználatról szóló része (20. artikulus); a 2011/179-es, a Nemzetiségek jogairól szóló törvény Nemzetiségi kulturális autonómiára (V. fejezet) és a Nemzetiségi önkormányzatokra

(VI. fejezet) vonatkozó részeire

az Erdélyi Magyar Nemzeti Tanács és a Székely Nemzeti Tanács 2018. október 27.-i

közös küldöttgyűlésén javasoljuk:

1. Románia regionális felépítésének történelmi alapokon és valós identitásokon nyugvó átalakítását és közigazgatási tartalommal való feltöltését. Meggyőződésünk, hogy az állampolgárok által ismert, valós érzelmi, történelmi és gazdasági kapcsolatokkal átszőtt, helyi értékeket és erőforrásokat felismerő és azokra támaszkodó regionális rendszer lehet képes a fenntartható fejlődésre, a népességmegtartásra, csak az teheti sikeressé a helyi közösségeket az Európai Unióban. A Küldöttgyűlés támogatja az Erdélyi Magyar Néppárt régiókról szóló 2013-as (Javaslat Románia regionális átalakítására) és 2014-es (Kerettörvény a régiókról) előterjesztéseit.
2. Szükségesnek tartjuk és szorgalmazzuk egyes történelmi megyék (és az egységes Székelyföld) újraalapítását, amennyiben a megszűntetett egység népessége a helyi természeti és társadalmi erőforrásokra támaszkodva képes volt megőrizni térségi identitását; illetve a terület rendelkezik egy, megyeszékhelyi funkció ellátására alkalmas vonzáskörzeti központtal.
3. Szükségesnek tartjuk és szorgalmazzuk a jelenlegi megyehatárok módosítását, a helyi igény függvényében, amennyiben azok korábban összetartozó tradicionális néprajzi tájakat és koherens földrajzi egységeket szelnek ketté (pl. Kalotaszeg, Tövishát, Aranyosszék stb.).
4. Szükségesnek tarjuk és szorgalmazzuk az egyes megyék és történelmi székek területén fekvő, magyarok által többségben lakott önkormányzatok *önkormányzati szövetségekbe (asociații intercomunitare)* való tömörülését, élve a romániai közigazgatási törvény által nyújtott lehetőséggel.
5. A helyi közösségek és nemzeti kisebbségek védelme érdekében szorgalmazzuk a községek alulról történő újjászervezését. Minden olyan esetben szükségesnek tarjuk a módosítást, ahol a közös önkormányzatot alkotó települések valamelyike kifejezi leválási, vagy valamely szomszédos egységhez történő átcsatlakozási szándékát. A nemzeti kisebbségek közösségei fokozottan ki vannak téve az asszimiláció veszélyének a vegyes népességű községekben, így különösképpen fontosnak tartjuk az ilyen települések önállósodását, vagy a lehetőségeknek és a helyi igényeknek megfelelően, hasonló közösséggel már rendelkező önkormányzatokhoz való átsorolását.
6. Azon önkormányzatokban, amelyekben az őshonos nemzeti kisebbségek települési szinten is kisebbséget alkotnak, magyarországi mintára javasoljuk a kisebbségi önkormányzatok megalakítását.

Marosvásárhely, 2018. október 27.